text: "Sire, fait ele, autre non n'ai ;
   Ne pourquant vo plaisir ferai.
   Trouvée ainsi m'apele on.
   Or vueil avoir Perdue à non ;
   Car moult diversement se mue
   Li nons de Trouvée et Perdue.
   Ce non vueil avoir dusqu'adont
   Que vostre baron vous auront
   Conseillié de ceste besoigne ;
   Car moult auroie grant vergoigne
   S'il ne vous vouloient loër
   Ce que je doi tant desirrer.
   Mais, quant ce aura pris termine,
   Dont aurai je à non Royne.
   Cis nons bien plaire me devroit
   Se ainsi avenir povoit
   Que Royne fusse nommée :
   Ce seroit bonne destinée."
   PageV01P237
   Meniadus dist ce sera
   Au plus tost qu'il onques porra.
   Mais à ce non sornon couvient;
   Car biaus sornons moult bien avient.
   "Bele Perdue non aurez,
   Puis qu'il vous plaist." — "C'est bien mes grez,"
   Fait Clarmondine, et lors li prie
   Que sans plus trois mois le detrie.
   Tant li dist et tant li pria,
   Que Meniadus l'otria.
  